ปัญหานอนไม่หลับ ทำสุขภาพแย่ แนะ 10 วิธีช่วยให้หลับเพียงพอ มีคุณภาพ สร้างสุขอนามัยที่ดีในการนอน
นายแพทย์บัญชา ค้าของ รองอธิบดีกรมอนามัย เปิดเผยว่า สมาคมการแพทย์เพื่อการนอนหลับโลกได้กำหนดให้วันศุกร์ในสัปดาห์ที่ 2 ของเดือนมีนาคมทุกปี เป็นวันนอนหลับโลก (World Sleep Day) ซึ่งในปี 2564 นี้ ได้กำหนดคำขวัญ “Regular Sleep Healthy Future หลับตื่นให้เป็นเวลา สุขภาพดีกว่าในอนาคต” เพื่อให้บุคลากรทางการแพทย์เกี่ยวกับการนอนหลับและประชาชนทั่วไป ได้ตระหนักถึงความสำคัญของการนอน เนื่องจากการนอนหลับไม่เพียงพอ อาจเป็นปัจจัยสำคัญที่ก่อให้เกิดปัญหาสุขภาพ โรคประจำตัว ภาวะภูมิต้านทานต่ำและเพิ่มโอกาสในการเกิดอุบัติเหตุบนท้องถนน ซึ่งพบว่าคนไทยร้อยละ 30 มีปัญหานอนไม่หลับช่วงกลางคืนหรือหลับไม่เพียงพอแบบไม่มีคุณภาพ และร้อยละ 10 ในกลุ่มผู้สูงอายุ 60 ปีขึ้นไป มีปัญหาการนอนไม่หลับเรื้อรัง โดยปีนี้สมาคมโรคจากการหลับแห่งประเทศไทยร่วมมือกับกรมอนามัย ร่วมกันจัดทำคู่มือการนอนหลับเพื่อสุขภาพที่ดีสำหรับประชาชนทุกกลุ่มวัย ส่งเสริมให้มีสุขอนามัยการนอนหลับที่ดี มีระยะเวลาในการนอนที่เหมาะสมในแต่ละช่วงวัย ได้แก่ เด็กอายุ 3–5 ปี ควรนอน 11-13 ชั่วโมง เด็กอายุ 5-10 ปี ควรนอน 10-11 ชั่วโมง อายุ 10–17 ปี ควรนอน 8.5-9.5 ชั่วโมง ส่วนวัยผู้ใหญ่และผู้สูงอายุควรนอน 7-9 ชั่วโมง สำหรับวิธีการที่ช่วยให้หลับเพียงพอและสุขอนามัยที่ดีในการนอนหลับ สามารถปฏิบัติได้ตามหลัก 10 ประการ อาทิ รับแสงแดดให้เพียงพอในตอนเช้าอย่างน้อย 30 นาที งีบกลางวัน ไม่ควรเกิน 30 นาที ออกกําลังกายอย่างสม่ำเสมอ เลี่ยงอาหารเครื่องดื่มที่มีส่วนผสมของคาเฟอีน เข้านอนและตื่นนอนให้ตรงเวลาทุกวัน หากนอนไม่หลับภายใน 30 นาที ให้อ่านหนังสือ หรือฟังเพลงเบาๆ เป็นต้น